Den wisen, ersamen, vorsichtigen heren borgermeisteren unde radmannen der stad Revall, unsen gunstigen vrunden, entbede ik Hans Cropelin, hovetman des slotes Stocholm, unde wii borgermestere unde radmanne der stat Stocholm unsen vruntliken grut mit begere alles gudes unde doen witlik openbar betugende in disseme unsen jegenwordigen openen breve, dat vor uns gewesen is de erbare vrome man Hinrik Gorieshagen uns berichtende unde in den hilgen gesvoren heft mit upgerichteden vingeren gestavedes edes, also tobort, dat van deme osemunde unde gude, dat Albert Rumor unde Michel Notiken to Reval vor em gehindert hebben vor Cort Garsen schult wegen, hort sinem brodere Jacob Gorieshagen van to 5 leste osemundes en vat myn. To merer betuchnisse unde witliheit, dat dit also vor uns geschen is, also vorgescreven is, hebbe ik Hans Cropellin myn insegel unde wii borgermestere unde radmanne vorbenomet unser stad secretum wetende laten drucken upt spacium disses breves. Gegeven unde gescreven int jar unses heren dusent verhundert in deme 34 jare, des donrdages na pinxten.